49. schôdza NR SR - 11.deň - A. dopoludnia
Dátum: 2026-04-29
Poslanec: Grendel, Gábor (SLOVENSKO)
Druh vystúpenia: Vystúpenie v rozprave

Pán predsedajúci. Na úvod chcem tiež pripomenúť, že je dnes 30. výročie vraždy Róberta Remiáša. A kým páchatelia a objednávatelia nebudú spravodlivo potrestaní, Slovenská republika nebude naozajstným právnym štátom. A teraz, čo sa týka návrhu, o ktorom dnes rokujeme. Rozmohol sa nám tu taký nešvár, že veci sa nehovoria na rovinu. Zažili sme to aj pri novele trestného zákona. My sme tu ešte na začiatku volebného obdobia, kedy sa drasticky znížili tresty za korupčné a ekonomické trestné činy, skrátili sa premlčacie lehoty. Vtedy nám tu pán minister spravodlivosti argumentoval európskymi až svetovými trendami, porovnávaniami s Nemeckom, hoci každý štát má tú kriminalitu niekde inde. V každom štáte sa pácha trochu iný druh kriminality. Na Slovensku, ako ukázalo uplynulých 30 rokov, máme obrovský problém s korupciou a ak chceme ľudí vo verejných funkciách odrádzať od toho, aby podporovali rozkrádanie štátneho majetku, tak by sme mali mať prísnejšie tresty za korupciu, podvody, ekonomické, daňové, majetkové trestné činy. A pán Boris Susko namiesto toho, aby na rovinu povedal, o čo mu ide, že chce pomôcť ľuďom, ktorým hrozí trestné stíhanie, ktorým hrozí, že budú postavení pred súd, ktorým hrozí, že za korupčné a ekonomické trestné činy budú spravodlivo potrestaní, tak namiesto toho, aby na rovinu povedal, že im chce pomôcť a preto sem prichádza s novelou trestného zákona, takto rozprával siahodlhé litánie o svetových trendoch v oblasti trestného práva. A presne toto sa deje aj pri diskusii o rušení voľby poštou. Namiesto toho, aby koaliční politici na rovinu povedali, že chcú sťažiť najmä voličom opozície, aby mohli odovzdať svoj hlas zo zahraničia, tak namiesto toho tu počúvame rozprávky o podvodoch a manipuláciách. Tak chcem všetkým koaličným politikom, ktorí sa odvolávajú na nepreukázané podvody a manipulácie, chcem všetkým týmto politikom dať do pozornosti, kde všade v Európe sa dá voliť poštou. Takže v roku 2022, štyri roky dozadu, robil Parlamentný inštitút fungujúci pri Národnej rade porovnávaciu analýzu o voľbe poštou zo zahraničia. Takže prosím pekne. Poštou sa v parlamentných voľbách dá voliť napríklad v belgických parlamentných voľbách, v estónskych parlamentných voľbách, v holandských parlamentných voľbách, ďalej v Litve, Lotyšsku, Luxembursku, v Maďarsku, Nemecku, v Nórsku, v Portugalsku, v Rakúsku, v Rumunsku, v Slovinsku, v Spojenom kráľovstve, v Španielsku, vo Švédsku či v Taliansku. To nás naozaj chce vládna koalícia presvedčiť, že v Belgicku, Estónsku, Holandsku, v Litve, v Lotyšsku, v Luxembursku, v Maďarsku, v Nemecku, v Nórsku, v Portugalsku, v Rakúsku, v Rumunsku, v Slovinsku, v Spojenom kráľovstve, v Španielsku, vo Švédsku a v Taliansku sa podvádza a manipuluje pri parlamentných voľbách? Že všade sa dejú podvody a len táto vládna koalícia je lietadlo? Áno, v mnohých štátoch sa volí aj na zastupiteľských úradoch a dokonca aj v niektorých štátoch, ktoré som teraz vymenoval, kde sa dá voliť poštou. Takže napríklad okrem voľby poštou sa na zastupiteľských úradoch dá voliť aj v Belgicku, aj v Estónsku, aj v Litve, aj v Lotyšsku, aj v Maďarsku, aj v Nemecku, aj v Nórsku, aj v Portugalsku, aj v Rumunsku, v Slovinsku, v Spojenom kráľovstve, v Španielsku či vo Švédsku. Toto je trend v Európe – rozširovať možnosti, kde sa dá voliť poštou, nie zužovať. Uľahčiť voličom žijúcim v zahraničí, aby sa zúčastnili na parlamentných voľbách. Ponúknuť im možnosť aj voliť poštou, aj prísť na zastupiteľský úrad, keď sú v zahraničí. A vy idete presne opačným smerom. Namiesto toho, aby ste na rovinu povedali, o čo vám ide, tak si tu vymýšľate príbehy o podvodoch a manipuláciách, ktoré žiaden štátny orgán na Slovensku nikdy nekonštatoval. Sutoros Namiesto toho, aby ste na rovinu povedali, o čo vám ide, tak si tu vymýšľate príbehy o podvodoch a manipuláciách, ktoré žiaden štátny orgán na Slovensku nikdy nekonštatoval. Sú to rozprávky. Takže, aby som to zhrnul na záver. Bude to také kratšie vystúpenie dnes. Vôbec tu nejde o žiadne podvody a žiadne manipulácie. Jediné, o čo vám ide, je sťažiť voličom opozičných strán zahlasovať zo zahraničia, lebo viete, že v drvivej väčšine títo ľudia volia dnešné opozičné strany. A ja vystríham pred interpretáciou, že to vlastne nemá až taký silný vplyv, lebo tak 1 – 2 mandáty maximálne môžete ubrať takýmto spôsobom politickým stranám. A keď si zoberieme, akú tesnú väčšinu má súčasná vládna koalícia, 79 hlasov, tak jeden, dva mandáty, keby pri voľbe poštou volili tí ľudia vás, ten jeden až dva mandáty by vás veľmi boleli. To by ste nemali 79, ale iba 77 hlasov. A je dosť možné, že aj po budúcoročných parlamentných voľbách bude ten rozdiel malý. Takže jasné, že je to pre vás dôležité. A máte parlamentnú väčšinu, môžete si to presadiť, môžete si to odhlasovať a si to ani Ústavný súd nebude mať dôvod zastaviť. Máte možnosť to urobiť. Zjavne do toho idete plnou parou, nech sa páči, ale aspoň si nevymýšľajte pri tom rozprávky, že to robíte kvôli nejakým podvodom a manipuláciám. Lebo ani v Belgicku, ani v Estónsku, ani v Holandsku, ani v Litve, ani v Lotyšsku, ani v Luxembursku, ani v Maďarsku, ani v Nemecku, ani v Nórsku, ani v Portugalsku, Rakúsku, Rumunsku, Slovinsku, ani v Spojenom kráľovstve, ani v Španielsku, vo Švédsku či v Taliansku sa nikdy žiadne podvody pri hlasovaní poštou nepreukázali. Čiže nevymýšľajte si takéto rozprávky a povedzte na rovinu, o čo vám ide. Na záver už len jedna vec. Napriek tomuto všetkému a napriek tomu, že ten jeden mandát alebo tie dva mandáty budú bolestivé pre súčasnú opozíciu po budúcoročných voľbách, predsa len by som chcel niečím optimistickým uzavrieť tento príhovor. Voľba poštou platí na Slovensku od roku 2005, už to tu zaznelo veľakrát. Presadil to minister vnútra Vladimír Palko ešte za druhej vlády Mikuláša Dzurindu. Čiže v roku 1998, keď prvýkrát Mikuláš Dzurinda zostavoval vládu s ústavnou väčšinou, vtedy opozícia porazila Vladimíra Mečiara triumfálne aj bez hlasovania poštou zo zahraničia. Takže zrušte to, nech sa páči, máte na to väčšinu. Ale ak si myslíte, že týmto zabránite tomu, že budete opozíciou porazení, tak sa možno hlboko mýlite. Uvidíme už na budúci rok.